DIE man wat glo ’n vrou op ’n plaas by Hankey in die laerug geskiet en toe verkrag het, sal aanstaande maand ’n aansoek om borgtog bring.
Na bewering het die man die vrou (44), wat alleen saam met haar drie minderjarige kinders op hul plaas by Hankey was, in die laerug geskiet toe hy skote op ’n glasdeur in die huis afgevuur het.
Die man het Maandag vlugtig in die landdroshof in Hankey verskyn en 10 Mei is vasgestel as die datum waarop sy borgtogaansoek aangehoor sal word.
Intussen het inwoners, boere en plaaswerkers van die Gamtoosvallei (Hankey, Patensie en Loerie) ook Maandagoggend ’n optog tot by die landdroshof gehou om ’n memorandum aan die plaaslike owerhede te oorhandig.
Carel Versfeld van die Hankey-buurtwag het die memorandum namens die gemeenskap aan die plaaslike landdros, staatsaan-klaer en die polisiebevelvoerder oorhandig, waarin hulle aandui dat hulle teen die beskuldigde se borgtog gekant is.
Verder word die owerhede daarop gewys dat dit hul plig is om alle Suid-Afrikaners tot die beste van hul vermoë te beskerm, veral diegene wat weerloos is, soos vroue en kinders.
In die memorandum word dit ook bena-druk dat die Gamtoosvallei en sy inwoners grootliks van boerdery en die vrugtebedryf afhanklik is.
“Wanneer so ’n aanval spesifiek op ’n plaas gebeur, raak dit nie net die slagoffers en hul gesin nie, maar word die welstand van onge-veer 20 gesinne ook negatief beïnvloed.”